Document ID: 32004R1138

KOMISSION ASETUS (EY) N:o 1138/2004,
annettu 21 päivänä kesäkuuta 2004,
lentoasemien turvavalvottujen alueiden kriittisten osien yhteisestä määritelmästä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisistä siviili-ilmailun turvaamista koskevista säännöistä 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 2320/2002 (1) ja erityisesti sen 4 artiklan 2 kohdan ja liitteen 2.3 kohdan a alakohdan,
sekä katsoo seuraavaa:
(1)
Asetuksen (EY) N:o 2320/2002 mukaan komission on vahvistettava turvavalvottujen alueiden kriittisten osien yhteinen määritelmä. Määritelmän olisi sisällettävä vähintään lentoaseman ne osat, joihin lähtevillä matkustajilla on pääsy turvatarkastuksen jälkeen, ja ne osat, joiden kautta ruumaan meneviä lähteviä matkatavaroita voidaan kuljettaa tai joissa niitä voidaan säilyttää turvatarkastuksen jälkeen.
(2)
Koko henkilöstö, myös miehistön jäsenet ja heidän mukanaan olevat tavarat olisi turvatarkastettava ennen kuin pääsy turvavalvottujen alueiden kriittisiin osiin sallitaan.
(3)
Olisi myönnettävä poikkeus lentoaseman sellaisille osille, joiden kautta ruumaan meneviä lähteviä matkatavaroita voidaan kuljettaa tai joissa niitä voidaan säilyttää turvatarkastuksen jälkeen, jos matkatavarat on varmistettu ja ne voitaisiin turvallisuuden tasosta tinkimättä antaa sellaisen henkilöstön käsiteltäväksi, jota ei ole turvatarkastettu. Olisi toteutettava toimenpiteitä sen varmistamiseksi, että tällaisiin varmistettuihin matkatavaroihin ei ole kajottu ennen niiden siirtämistä ilma-alukseen.
(4)
Sellaisilla lentoasemilla, joilla hyvin harvoilla henkilöstön jäsenillä on pääsy turvavalvotuille alueille, olisi löydettävä tasapaino turvallisuuden varmistamisen ja toiminnan tehokkuuden varmistamisen välillä.
(5)
Sellaiselle henkilöstölle, jota ei ole turvatarkastettu, olisi sallittava pääsy lentoaseman turvavalvottujen alueiden kriittisiin osiin ainoastaan sillä edellytyksellä, että heitä saattaa aina turvatarkastettu ja valtuutettu henkilöstön jäsen.
(6)
Jos muut henkilöt, joita ei ole turvatarkastettu, ovat saattaneet päästä turvavalvottujen alueiden kriittisiin osiin, täydellinen turvaetsintä on suoritettava sen varmistamiseksi, että turvavalvottujen alueiden kriittisissä osissa ei ole kiellettyjä esineitä. Siellä missä kriittisiä osia ei jatkuvasti ylläpidetä kriittisinä, niissä olisi suoritettava täydellinen turvaetsintä ennen kuin ne jälleen vahvistetaan kriittisiksi osiksi.
(7)
Tässä asetuksessa säädetyt toimenpiteet ovat asetuksen (EY) N:o 2320/2002 9 artiklan 1 kohdalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
1. Sellaisilla lentoasemilla, joilla yli 40:llä henkilöstön jäsenellä on lentoaseman henkilöstön henkilökortti, joka sallii pääsyn turvavalvotuille alueille, turvavalvottujen alueiden kriittiset osat ovat vähintään seuraavat:
a)
lentoaseman ne osat, joihin lähtevillä matkustajilla ja heidän käsimatkatavaroillaan on pääsy turvatarkastuksen jälkeen;
b)
lentoaseman ne osat, joiden kautta ruumaan meneviä lähteviä matkatavaroita voidaan kuljettaa tai joissa niitä voidaan säilyttää turvatarkastuksen jälkeen, jos matkatavaroita ei ole varmistettu.
2. Edellä 1 kohdan tarkoituksessa mitä tahansa lentoaseman osaa on pidettävä turvavalvottujen alueiden kriittisenä osana sen ajan, kun
a)
lähtevät matkustajat ja heidän käsimatkatavaransa ovat kyseisessä osassa turvatarkastuksen jälkeen;
b)
ruumaan meneviä lähteviä matkatavaroita turvatarkastuksen jälkeen kuljetetaan kyseisen osan kautta tai säilytetään kyseisessä osassa, jos matkatavaroita ei ole varmistettu.
3. Edellä 1 ja 2 kohdan tarkoituksessa myös ilma-alukset, linja-autot, matkatavarakärryt ja muut kuljetusvälineet sekä kulkutiet ja kulkusillat katsotaan lentoaseman osiksi.
2 artikla
Tässä asetuksessa ”varmistettu matkatavara” tarkoittaa turvatarkastettua ruumaan menevää lähtevää matkatavaraa, joka on fyysisesti suojattua siten, että esineiden sijoittaminen siihen on estetty.
3 artikla
Sellaisilla lentoasemilla, joilla enintään 40:llä henkilöstön jäsenellä on lentoaseman henkilöstön henkilökortti, joka sallii pääsyn turvavalvotuille alueille, jäsenvaltio saa edelleen yksilöidä turvavalvottujen alueiden kriittiset osat asetuksen (EY) N:o 2320/2002 liitteen 2.3 kohdan a alakohdan toisen alakohdan mukaisesti.
4 artikla
1. Koko henkilöstö, myös miehistön jäsenet ja heidän mukanaan olevat tavarat on turvatarkastettava ennen pääsyn sallimista 1 artiklan 1 kohdan a alakohdassa tarkoitettuihin osiin, jos ne ovat osa terminaalirakennusta.
2. Jäsenvaltioiden on viimeistään 1 päivänä tammikuuta 2006 otettava käyttöön järjestelyt, joiden perusteella koko henkilöstö, myös miehistön jäsenet ja heidän mukanaan olevat tavarat turvatarkastetaan ennen pääsyn sallimista 1 artiklan 1 kohdan a alakohdassa tarkoitettuihin osiin.
3. Jäsenvaltioiden on viimeistään 1 päivänä heinäkuuta 2009 otettava käyttöön järjestelyt, joiden perusteella koko henkilöstö, myös miehistön jäsenet ja heidän mukanaan olevat tavarat turvatarkastetaan ennen pääsyn sallimista 1 artiklan 1 kohdan b alakohdassa tarkoitettuihin osiin.
5 artikla
Jos ruumaan meneviä lähteviä matkatavaroita käsittelee sellainen henkilöstö, jota ei ole turvatarkastettu, on viimeistään 1 päivänä heinäkuuta 2009 toteutettava toimenpiteitä sen varmistamiseksi, että matkatavaroihin ei ole kajottu ennen niiden siirtämistä ilma-alukseen.
6 artikla
1. Poikkeuksena 4 artiklasta henkilöstöä ei tarvitse turvatarkastaa ennen pääsyn sallimista turvavalvottujen alueiden kriittisiin osiin sillä edellytyksellä, että henkilöstöä saattaa turvatarkastettu ja valtuutettu henkilöstön jäsen.
Saattaja on vastuussa saattamansa henkilöstön mahdollisesta turvallisuusmääräysten rikkomisesta.
2. Poikkeuksena 4 artiklasta turvatarkastettuja henkilöstön jäseniä, jotka väliaikaisesti poistuvat turvavalvottujen alueiden kriittisistä osista, ei tarvitse turvatarkastaa heidän palatessaan takaisin sillä edellytyksellä, että he ovat olleet sellaisen jatkuvan tarkkailun alaisina, joka riittää varmistamaan sen, että he eivät tuo kiellettyjä esineitä turvavalvottujen alueiden kriittisiin osiin.
7 artikla
Jos henkilöt, joita ei ole turvatarkastettu, ovat saattaneet päästä turvavalvottujen alueiden kriittisiin osiin, on suoritettava kyseisten osien täydellinen turvaetsintä, sanotun kuitenkaan rajoittamatta 6 artiklan soveltamista.
8 artikla
Tämä asetus tulee voimaan 1 päivänä heinäkuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä kesäkuuta 2004.

Labels: 7
8